Bloem-man sterf terwyl hy bakkie was | Maroela Media
'n Man in sy veertigs is Saterdag in Bloemfontein dood ná 'n fratsongeluk terwyl hy 'n bakkie gewas het.
Derrick Banks, 'n woordvoerder van ER24, sê die ongeluk het omstreeks 08:00 in Petagonpark plaasgevind. "Na wat verneem word, was die man besig om 'n vriend se bakkie te was, toe die voertuig skielik agteruit begin beweeg het. Die bakkie het die man teen 'n muur vasgepen," het Banks gesê.
Die man is op die grond aangetref toe paramedici op die toneel gekom het. Die bakkie is intussen vorentoe getrek in 'n poging om die man se lewe te red. "Die man was ongelukkig reeds dood. Hy is vermoedelik weens borsbeserings oorlede," het Banks gesê.